
YKSI


Kukaan matkustajista ei oletettavasti kuunnellut minua, mutta olin jo tottunut siihen. Heille oli tärkeämpää tyhjentää laseissa poreilevia, makuhermoja hyväileviä juomia, nauttia rankan raadannan keskeyttävästä lomasta ja siirtää huomio vasta sitten lavan tapahtumiin, kun mainitsemani yhtye aloittaisi soittonsa.


Hymyilin rutiininomaisesti, vilkutin ja pujahdin paksujen verhojen välistä poikkeuksellisen siistiin takatilaan. Pyyhin hymyn kasvoiltani ja laskin mikrofonin pöydällä olevaan säilytystelineeseen. Samassa viereisellä alahyllyllä makaava laukkuni alkoi väristä. Kyykistyin ja kaivoin puhelimen esille sivutaskusta. Tuntematon numero. Odotin, että värinä lakkasi ja selasin lokia. Neljä vastaamatonta puhelua, kaikki tuntemattomia. Kaiketi sama häirikkö, joka oli yrittänyt tavoitella minua parin päivän ajan, eikä nähtävästi välittänyt edes siitä, että oli sunnuntai.


Heitin tietovisan käytetyt vastauspaperit roskiin ja lajittelin muistiinpanovälineet omille paikoilleen hyllyillä oleviin muovilaatikoihin. Normaalisti se olisi ollut avustavan kollegani tehtävä, mutta hän oli joutunut juoksemaan jollekin kiireiselle asialle kerättyään liput ja kynät matkustajilta. Vilkaisin ympärilleni varmistaakseni, että kaikki oli kunnossa seuraavaa vuoroa varten ja nostin käsilaukun olalleni.


Sivuovi kolahti, ja viihdepäällikkö liukui minua kohti vaalean tukan jokainen suortuva omalla paikallaan. Hänen lähes symmetrisillä kasvoillaan oli tuttu ”pahoittelen, vaikka en ole pahoillani” -hymy, joten tiesin hänen tuovan mukanaan mielialaa laskevia uutisia. Minua ei huvittanut kuunnella tuskasteluja henkilöstövajeesta tai sitä, miten hän joutuisi lisäämään minulle vielä yhden pikkuriikkisen tehtävän. Tätä menoa blokkaisin pian tyhjiä laseja ja imuroisin verhoja.


“Tule käymään toimistossani. Naperokerhon ohjaaja jää opintovapaalle ja pitäisi keksiä paikkaaja”, viihdepäällikkö sanoi tultuaan liian lähelle henkilökohtaista tilaani. Yksi tax free -myymälän kalleimmista miesten tuoksuista alkoi kiertyä ympärilleni.


Ujuttauduin hänen ohitseen.


“Työvuoroni loppui jo.”


“Ei siinä kauan mene.”


Siirryin lähemmäs ovea osoittaakseni, että en ollut käytettävissä. Hän katsoi minua tiiviisti. Vilkaisin seinälle kiinnitettyyn viikkoaikatauluun ja sen yläpuolella olevaan kelloon, ja mietin, selviäisikö asia vartissa vai menisikö pidempään.


”En äkkiseltään keksi, mitä asialle voisi tehdä, mutta voin miettiä huomiseksi vaihtoehtoja. Nyt minulla olisi vähän kiire, sillä ystäväni odottavat.”


Viihdepäällikkö pani kätensä puuskaan ja kohautti olkapäitään.


”Selvä. Pidä hauskaa.”


Hymyilin takaisin yhtä teennäisesti ja pujahdin tietovisapalkintohyllyn viereisestä ovesta käytävään.


Kun olin aloittanut työt laivalla, minulla oli mennyt pitkään hahmottaa, missä henkilökunnan tilat sijaitsivat. Kerran eksyin ja yllätin viihdepäällikön puuhailemasta uuden tanssijattaren kanssa sivuvarastossa. Olin luvannut pitää suuni kiinni, mutta minun oli ollut pakko kertoa näkemästäni ystävälleni Jannalle, joka tuohon aikaan seurusteli viihdepäällikön kanssa. Muutamaa viikkoa myöhemmin pari erosi. Syitä saattoi olla monia, enkä koskaan kysynyt tarkemmin, mutta viihdepäällikkö oli siitä lähtien suhtautunut minuun sen mukaan, mikä tuuli Itämeren yli puhalsi. Myötätuulen lempeät tuiverrukset olivat olleet viime aikoina valitettavan harvassa.


Pyörähdin lievän epäjärjestyksen vallassa olevassa ikkunattomassa hytissäni vaihtamassa työvaatteet arkisempiin, punasin huuleni ja lähdin yhdennelletoista kannelle.


Tervehdin matkustajien lomassa vastaantulevia tuttuja ja suuntasin puolitäyden oleskelualueen ikkunalliseen loossiin, jossa ystäväni tuijottivat tiukasti pöytää. He olivat levittäneet eteensä laivan valikoimista Carcassonnestrategiapelin, jossa oli tarkoitus rakentaa isoja linnoja ja valloittaa mahdollisimman paljon peltoja ja teitä ennen kuin palat loppuivat.


Istuin Teresan viereen ja katsoin ulos ikkunasta, josta kuivuneiden pisaroiden jäljet erottuivat selkeästi syyskuun alun kirkkaassa auringonpaisteessa. Taustalla siinsivät Oulun uusittu satamarakennus ja kaupungin ääriviivat.


”Arvatkaapa, kuka yritti taas tulla hoitamaan asioita työajan jälkeen?”


”Mikä tällä kertaa oli niin kiireellistä”, Teresa kysyi ja sijoitti sinisen puuukon peltopaloineen parhaaksi katsomalleen paikalle.


”Jälleen yksi työntekijä jää pois. Ratkaisuksi pitäisi ilmeisesti keksiä jokin muu kuin rekryn avaaminen.”


”Kukapa sitä nyt palkkaisikaan uusia irtisanoutuvien tilalle”, Teresa sanoi päätään pudistaen ja pöyhi lyhyttä, punertavaa tukkaansa. Janna puolestaan pyöritteli keltaista puu-ukkoa sormiensa välissä ja vaaleanruskeaa hiustupsua toisen käden sormillaan.


Hymähdin.


”Ei laivan viihdeosasto ainakaan. Päätin jo, että en jousta pätkääkään alkavasta lomastani, vaikka viihdepäällikkö lirputtelisi miten.”


Olin yrittänyt neuvotella itselleni esihenkilön paikkaa, koska minulle oli pikkuhiljaa hivutettu ylimääräisiä tehtäviä. Minua ei vain hennottu ottaa pois tietovisojen parista ja bändien esittelystä, eikä muka kukaan toinen esittänyt lyhyissä näytelmissämme julmaa noitaa minua paremmin. Toki samalla hinnalla minun piti avustaa viihdepäällikköä tulevien viikkojen aktiviteettien suunnittelussa, managerien kontaktoinnissa ja paperihommissa, sekä mukisematta toimia polttariporukoiden henkilökohtaisena avustajana ja tarvittaessa vastata puhelimeen kellon ympäri. Ilmeisesti viihdeosaston viralliseksi aktiviteettiesihenkilöksi pääsi vain olemalla pitkäsäärinen seurapiirikaunotar, entinen bodari-tanssija tai liukumalla reittä pitkin. En sopinut yhteenkään kategoriaan, joten olin jumissa.


”Ehkä voisi olla aika vaihtaa työpaikkaa”, Teresa sanoi, kun Janna viimein laski pelinappulansa keskeneräiselle tielle. Janna nosti katseensa meihin ja otti huolella meikkaamilleen kasvoille dramaattisen ilmeen.


”Et sitten jätä minua ilman varoitusaikaa. En nimittäin halua mädäntyä täällä ilman järkevää seuraa.”


”Lähtisin heti, jos asuntolainaerät eivät rokottaisi joka kuukausi tiliäni”, sanoin ja


ojensin laatikosta Teresalle seuraavan laatan, ”vaan ilman Eurojackpotvoittoa... no, jään ainakin siihen seuraavaan kesälomaan.”


Janna hymyili hyväksyvästi ja Teresa virnisti.


”Milloin ajattelit aloittaa eurojaskaamaan?”


”Ehkä loman kunniaksi voisin pari riviä ostaakin.”


“Luotetaan siihen, että Tukholmassa on onni myötä. Ja vaikka ei olisikaan, siellä juhlimme kunnolla.”


”Ehdottomasti. Emmekä palaa hotellille ennen auringonnousua.”


“Jos silloinkaan”, Teresa sanoi, kun odotimme, miten Janna reagoisi hänen viimeisimpään siirtoonsa. ”Onko muuten Oulussa nykyään mitään kivoja kauppoja? En ole käynyt siellä yli kymmeneen vuoteen.”


“Reilu kuukausi sitten avattiin ostoskeskus, joka huhujen mukaan olisi ’ympäristöön sopiva’ versio Tukholman Åhlensista. Ainakin omistaja on sama”, vastasin, kun loossin ohi meni kovaan ääneen miehelleen käskyjä jakava nainen.


Janna kurtisti kulmiaan irrottamatta katsettaan pelistä.


“Varmasti, sillä yksi kerros koostuu pelkästään Ruotsin hovin luottomerkityistä esineistä ja herkuista. Lisäksi kruununprinsessa Désirée kävi leikkaamassa avajaisnauhankin.”


“Jos kerran kuninkaalliset ovat sen hyväksyneet, niin...”, Teresa naurahti.


“Ei mikä tahansa tuote saa hovin sinettiä, varsinkaan vielä, kun se on Ruotsissa melko uusi käytäntö. Ja se, että Oulu on ensimmäinen pienempi kaupunki, johon niitä tuotteita saadaan, on mielettömän iso juttu”, Janna sanoi nostaen huomionsa meihin. Hänen katseensa liukui sivummalle ja kasvot venähtivät.


Kovaäänisistä kaikui muistutus jazz-bändi Jazz & Bass Orchestran iltapäiväsetin alkamisajankohdasta, kun viihdepäällikkö pysähtyi loossimme viereen. Hän odotti sen aikaa, että mekaaninen ääni hiljeni ja ojensi sinisen post it -lapun minulle.


“Sinulle on soittopyyntö. Joku Augusta Acosta majailee Ore-hotellissa. Kuulemma kiireellinen.”


”Aha, kiitos.”


Viihdepäällikön kasvot jumittuivat hymyyn, kun hän katsoi meistä jokaista vuorotellen. Janna siirsi huomionsa auringossa kimaltelevaan mereen, minä tuijotin paperilappua kädessäni ja Teresa keskittyi kohentamaan kaulahuiviaan parempaan asentoon.


“Nähdään siis huomenna”, viihdepäällikkö sanoi, odotti hetken ja viimein poistui.


“Kuka on Augusta Acosta”, Janna kysyi.


Kohautin olkiani ja tiedustelin Teresalta, miten kylpyhuoneremontti eteni. Hän huokaisi ja kertoi viimeisimmät ongelmat, joihin kuului hänen poikaystävänsä hyvän ystävän väärin asentama pistorasia. Väitti olevansa ammattimies, mutta Teresan mukaan pikemminkin amattimies. Ystäväni turhautumista kuunnellessani taittelin saamani lapun pieneksi neliöksi ja harkitsin sen upottamista Jannan vesilasiin. Useimmat nimet olin onnistuneesti unohtanut, mutta en mahdollisia harmeja enteileviä.









KAKSI


Puoli tuntia myöhemmin työnnyimme hissistä lähtökannelle. Hälisevä muovitiarapäinen naisjoukko valui ulos viihdepäällikön ja lomallaan auringossa lievästi kärähtäneen laivaisännän hyvästellessä heidät. Ihmettelin, että laivaisäntä oli vielä paikalla, sillä yleensä hän siirtyi muihin hommiin sen jälkeen, kun oli laivan rantauduttua hyvästellyt muutamat ensimmäiset turistikierrokselle lähtijät. Kenties hän olikin tullut pyörittämään juorukerhoa viihdepäällikön kanssa.


Ystäväni pulisivat kädet heiluen ideoidessaan, miten voisimme juhlistaa syntymäpäiviäni vajaan kolmen viikon päästä. Voisimme aloittaa pakohuonepelillä, syödä eksoottisessa ravintolassa ja ennen iltarientoja käydä vaikka maalaustunnilla. Jannan mielestä meidän olisi ehdottomasti vuokrattava limusiini päiväksi, ja koska hänellä oli suhteita yhteen yrittäjään, voisimme saada hyvänkin diilin. Hän oli sitä mieltä, että elämään piti järjestää luksusta ja kimalletta aina, kun se oli mahdollista. Mikään säihke ei kuulemma ollut liikaa. Valmistauduin protestoimaan maalaustuntia vastaan, kun ramppia pitkin asteli sataman haalariasuisten vartijoiden saattelemana kaksi vankkarakenteista, tummapukuista miestä.


Janna pysähtyi ja mittaili miehiä häpeilemättä päästä varpaisiin vienosti hymyillen. Kehotin häntä jatkamaan matkaa, sillä kaksilahkeisia saattoi katsella muuallakin. Mitä nopeammin pääsisimme viihdepäällikön ohi, sitä parempi.


“Etsimme työntekijäänne Olivia Rantamalmia”, yksi vartijoista sanoi laivaisännälle, jonka kasvoilla oli käväissyt säikähtänyt ilme.


”Kävipäs tuuri, hän on tässä”, miehiä päätä lyhyempi laivaisäntä vastasi taas hymyillen ja viittasi minua kohti pullealla kädellään.


Ystäväni pysähtyivät niille sijoilleen, ja viihdepäällikkö tuijotti minua kuin olisi halunnut pureutua sisälle ajatuksiini. Miten toivoinkaan, että olisimme lähteneet kymmenen minuuttia aiemmin.


Etunenässä seissyt vartija astui sivummalle, jolloin pukumiehet tulivat hänen takaansa kättelemään minua ja esittelivät itsensä mainitsematta titteleitään tai edustamaansa tahoa. Aiemmat puhelut tuntemattomista numeroista ja yhteydenottopyyntö Augusta Acostalta juuri ennen eteläeurooppalaisilta näyttävien miesten ilmestymistä työpaikalleni eivät millään voineet olla sattumaa. Vaikutti siltä, että tavoittelevalla osapuolella oli kiire, koska edellisestä puhelusta oli vajaa kaksi tuntia. Huono juttu, erittäin huono.


Ohitsemme valui uusi matkustajien rypäs, joista osa katsoi meitä kiinnostuneena. Hymyilin ystävilleni hätäisesti sanomatta mitään ja vein pukumieskaksikon kulman takana olevaan äänieristettyyn lasikoppiin. En ehtinyt kysyä heidän asiaansa, kun kaljupäinen jo otti valkoisen kuoren salkustaan. Sen päällä luki nimeni ja kulmassa komeili haalea vaakuna kruunusta, valtikasta ja linnusta. Mies pyysi minua todistamaan henkilöllisyyteni, jotta voisi luovuttaa kirjeen. Jo fyysinen kirje nykypäivänä kertoi sen, että lähettävä taho ei ollut kuka tahansa. Tuijotin kuorta ja toivoin tyhjästä ilmestyvää minitornadoa, joka veisi sen mennessään. Kun mitään ei tapahtunut, kaivoin lompakon käsilaukustani ja ojensin henkilökorttini toistaiseksi puhepuolesta vastanneelle kaljupäälle. Hän naputteli puhelimensa näyttöä, tutki tietojani ja nyökkäsi. Saatuani kuoren revin sen auki etusormellani. Vedin esille vaakunallisen paperin, johon viesti oli kirjoitettu käsialaa muistuttavalla fontilla. Se ei ollut kutsu häihin tai hautajaisiin vaan pyyntö – tai käsky, miten sen halusi nähdä – tulla tapaamaan Nevernan kuningashuoneen edustajia paikalliseen Ore-hotelliin. Tänään.


Luin kirjeen uudestaan. Sisältö pysyi samana. Pohdin mahdollisuuksiani, mutta jokainen polun alku päättyi rotkon reunalle. Olin ehtinyt todistaa olevani oikea henkilö, eivätkä vakavailmeiset miehet taatusti suostuisi esittämään, että eivät olleet tavoittaneet minua. En pääsisi juoksemaan karkuun, sillä he voittivat jo kenkävalinnassa, jalkojen pituudessa ja lihaskunnossa. Minulla ei ollut muuta vaihtoehtoa kuin tavata hovin edustajat ja toivoa, että heidän asiansa ei veisi lomafiilistäni.


Viitisentoista vuotta sitten bonusäitini Lahja oli ollut töissä lähellä Portugalia sijaitsevan saarivaltio Nevernan kuninkaanlinnassa ja saanut työsuhteen aikana ja jälkeen pieniä helpotuksia elämäämme. Olisimme voineet asua palatsin yhteydessä olevassa henkilökunnan rakennuksessakin, mutta Lahja miehineen valitsi mieluummin työpaikasta kauempana sijaitsevan työsuhdeasunnon. Leikimme siskoni kanssa sen isolla pihalla muiden työntekijöiden lasten kanssa ja naapureilta saimme tukea aina tilanteessa kuin tilanteessa. Etuihin kuului myös työsuhdeauto sekä merkittävät alennukset huvipuistoihin ja lomakeskuksiin, jotka lapsiperheelle olivat statuksella leveilyä arvokkaampia. Vaikka hovinkaan perustyöntekijöiden palkat eivät huidelleet pilvissä, olivat vanhempamme silti onnistuneet tarjoamaan perheellemme monipuolisen lapsuuden.


Minä en ollut koskaan käynyt palatsissa, ja olin jutellut ainoastaan muutaman kuningasperheen jäsenen kanssa silloin, kun he olivat vierailleet satunnaisesti asunnollamme. Niinpä keksin vain yhden todennäköisen syyn yhteydenottoon. Hovi halusi periä takaisin rahat, jotka oli antanut äidille kattamaan minun ja bonussiskoni koulutuskustannuksia. En ymmärtänyt, miksi juuri nyt, miksi minulta ja miksi rikkauksissa rypevä hovi ylipäätään sellaista tekisi, mutta mitäpä muutakaan he voisivat haluta. Rahastahan kaikessa aina lopulta oli kyse. Vatsassani muljahti, kun yritin hahmottaa, miten suuri summasta muodostuisi mahdollisine korkoineen. Panin paperin takaisin kuoreen, taitoin sen keskeltä ja sujautin käsilaukkuuni. Silmieni takana tykytti, kun poistuin kopista miehet kannoillani.


Palasimme lähtökannelle, jossa Teresa jutteli laivaisännän kanssa, viihdepäällikkö yritti viihdyttää kyllästyneen näköisiä vartijoita ja Janna näpräsi puhelintaan sivummalla. Pyysin nevernalaismiehiä odottamaan hetken, kun vein Teresan ja Jannan sivummalle, jotta viihdepäällikkö ei onnistuisi kuuntelemaan meitä. Olisin vienyt ystäväni äskeiseen lasikoppiin, mutta villakoirahameinen rouva puhelimineen oli vallannut sen. Rouvan suunliikkeistä päätellen käynnissä oli vauhdikas ja todennäköisesti pitkään jatkuva keskustelu.


“Mistä on kyse”, Teresa kysyi.


”Minut on kutsuttu tapaamiseen, joten valitettavasti en ehdi kanssanne


ostoskeskuskierrokselle”, vastasin ja kehotin Jannaa siirtymään seinän viereen, sillä kaksi lasta juoksi kilpaa käytävää pitkin. Hän väisti täpärästi ja siirsi huomionsa takaisin minuun.


“Ai, sitäkö nuo miehet halusivatkin. Millainen se tapaaminen on?”


”En ole varma, se selvinnee paikan päällä.” En oikeastaan valehdellut. Tiesin, että luvassa oli epämiellyttäviä uutisia, mutta syy jäi toistaiseksi arvailujeni varaan.


”Liittyykö tämä siihen naiseen, Acostaan”, Janna kysyi tavoitellen katsekontaktia.


“Voimme ottaa taksin, joka heittää minut ensin hotellille ja teidät sen jälkeen keskustaan”, vastasin sivuuttaen Jannan kysymyksen ja jatkoin, että voisimme tulla omilla kyydeillä takaisin. En aikonut kertoa, että kyseessä oli kuningashuoneen edustaja, sillä en halunnut antaa Jannan mielikuvitukselle mahdollisuutta punoa lennokkaita satuja. Hän oli meistä kolmesta se, joka tilasi viikoittain ilmestyvää julkkisjuoruihin painottunutta lehteä, nyyhki kuninkaallisten häitä katsellessaan ja seurasi tv-tähtien elämää Instagramissa. Hän oli joskus jopa harmitellut, ettei voinut käydä samoissa tapahtumissa kuin kuninkaalliset ja rakastua johonkin komeaan prinssiin. Hänestä Tanskan kuninkaan ja kuningattaren tapaaminen urheilutapahtuman jälkeen pubissa oli juuri sellainen satu, josta itsekin haaveili.


Jos yhteydenotossa tosiaankin kyse oli raha-asioista, ei ollut syytä avata asiaa ystävilleni. Ja jos joutuisin ottamaan laivalta lisävuoroja, keksisin sille kyllä jonkin riittävän mitäänsanomattoman perustelun.


“Entä jos sittenkin tulisimme mukaan ja odottaisimme hotellin baarissa? Kaiken varalta”, Teresa sanoi.


Ilmeisesti en ollutkaan onnistunut peittämään sisälläni möyrivän paniikin merkkejä tai sitten Teresan poikkeuksellisen hyvä taito lukea ihmisiä osoitti jälleen sen, miksi hän auttoi tuntemattomiakin näiden arkisissa ongelmissa. Harkitsin asiaa häntä katsoen. Ehkä olisikin hyvä, että ystäväni olisivat paikalla taustatukena, jos jalkani eivät kantaisi, kun kuulisin takaisinperittävän summan suuruuden.


Taksi suhasi auringon saattelemana Oulun satamasta kaupungin keskustaan, kunnes pysähtyi korkean hotellirakennuksen eteen. Nousimme autosta, odotimme, että mieskaksikko pääsi pois BMW:stään ja jatkoimme sisään ovista, joissa hotellin nimi luki koukeroisilla kirjaimilla.


Astuimme tuulikaapista tuloaulaan, ja annoin katseeni siirtyä pylväitä pitkin kaarevaan kattoon, jonka kuviointi sopi saumattomasti yhteen lattian harmaavalkoisen symmetrian kanssa. Viiden tähden hotellissa oli kieltämättä tyyliä, mutta en kokenut sopivani tähän ympäristöön, vaikka joidenkin mielestä Baltic Sea Starkin oli tunnelmaltaan samaa luokkaa. Olihan sielläkin puhtaanvalkoiset seinät, laadukkaita design-huonekaluja, lasisia kaiteita ja seinillä suomalaisen taiteilijaryhmän uniikkeja meriaiheisia taideteoksia.


Vastaanottoa lähellä olevan vaalean sohvaryhmän viereen saavuttuamme siilitukkainen pukumies pysähtyi ensimmäisenä ja pyysi meitä odottamaan. Hän otti puhelimen taskustaan ja kävi lyhytsanaisen keskustelun nevernaksi, joka oli suomen ohella perheeni toinen kotikieli. Sille ei tosin ollut Itämeren laineilla juurikaan käyttöä, joten taitoni oli vuosien saatossa päässyt rapistumaan ja sanavarasto supistumaan.


Puhelun jälkeen siilitukkainen kehotti kollegaansa viemään ystäväni ensimmäisestä kerroksesta varattuun kabinettiin. Teresa hymyili minulle rohkaisevasti, ennen kuin lähti Jannan ja kaljupään perässä pois aulasta.


Kauempana metallinhohtoiset hissien ovet aukenivat ja ulos purkautuvasta ihmisryppäästä erkani kaksi miestä. Lyhyemmällä ja vanhemmalla oli purppuranvärinen pikkutakki ja tummat housut, jotka näyttivät tilaustyönä tehdyiltä. Hänen vierellään asteli tummapukuinen mies, joka vaikutti olevan samalta tehtaalta kuin minua laivalta hakemaan tullut kaksikkokin. Ainoastaan hiustyylit erottivat miehet toisistaan.


Purppuratakkinen köpötteli luokseni ja esittäytyi Bartolomeu Vasconcelosiksi, Nevernan hovin vanhemmaksi juristiksi. Minuakin lyhyempi ja päälaelta kaljuuntuva mies lausui kohteliaisuudet mukavasta tapaamisesta, jonka jälkeen pyysi nähdä henkilöllisyystodistukseni. Sanoin, että olin näyttänyt sen kirjettä vastaanottaessani, mutta hän halusi varmistaa asian itse. Ojensin korttini ja mietin, eivätkö hongankolistajat olleet riittävän luotettavia. Laita lapset asialle ja niin edelleen.


Juristi otti puhelimen taskustaan ja vertaili tietojani näytölle ilmestyneeseen tekstiin, kun hänen mukanaan tullut jykeväleukainen kivikasvo pyysi nähdä laukkuni. Sen saatuaan mies kaiveli ja tunnusteli, nyökkäsi ja ojensi laukun takaisin samalla, kun sain henkilökorttini purppuratakilta. Panin kortin omalle paikalleen lompakkoon, jonka jälkeen koko seurueemme lähti Vasconcelosin johdolla hisseillä toiseen kerrokseen.


Saavuimme pitkän käytävän perällä olevalle neuvotteluhuoneen ovelle. Vasconcelos koputti kolmesti, ovi avautui ja tummapukuinen miesklooni tervehti kohteliaasti ja astui pois oviaukosta. Tuijotin metallista kynnystä ja lausuin äänettömiä toiveita, että kutsun syy oli jokin muu kuin epäilemäni. Ehkä hovi halusikin yllättää bonusäitini lahjalla tai pyytää mielipidettäni Alankomaiden tai Suomen koulujen tasosta. Parempi tietysti olisi, jos he olivatkin erehtyneet henkilöstä ja...


“Jos saan pyytää”, Vasconcelos sanoi ja loihti väsyneille kasvoilleen hymyntapaisen. Nyökkäsin ja pakotin jalkani kynnyksen yli.









KOLME


Tummansiniseen pikkutakkiin ja kynähameeseen pukeutunut hentorakenteinen nainen käveli huoneen keskellä olevan pöydän takaa luokseni. Hänellä oli ruskean tukan seassa harmaita raitoja ja kapeilla kasvoilla kohtelias hymy. Yritin kaivaa hänen kasvojaan lapsuuteni sumeista muistoista, mutta 14 vuotta oli tehnyt tehtävänsä. Mieleeni tuli vain yksittäinen päiväkirjamerkintä, jonka olin lapsena kirjoittanut ja hiljattain lukenut uudestaan kirjahyllyä siivotessani. Olin kuullut vanhempieni keskustelun, jossa bonusäitini oli kuiskaten sanonut miehelleen, että jos Augusta Acosta joskus ottaa perheeseemme yhteyttä, jotain on mennyt pieleen. Olin painanut nimen mieleen, mutta pysynyt visusti vaiti siitä, että olin kyseisen keskustelun kuullut. Kuten olin pitänyt omana tietonani monet muutkin salakuuntelemani tilanteet.


“Hyvää päivää, mukava tavata. Olen Augusta Acosta, Nevernan kuninkaan vanhempi neuvonantaja. Hienoa, että tulitte, sillä tavoittamisenne ei ole ollut helppoa.”


Käteltyämme hän viittasi elegantilla ranneliikkeellä pöydän vieressä olevia tuoleja kohti, kun juristi ja tummapukuiset miehet hävisivät jonnekin taustalle. Istuin ja odotin, että Augusta asettautui viereiseen tuoliin. Hän katsoi minua suoraan silmiin.


“Olemme täällä Nevernan hovin virallisella asialla hänen majesteettinsa kuningas Nelion pyynnöstä.” Augusta hymyili, kun hänen viereensä laskettiin tumma kansio naisen toimesta, jonka paikallaoloa en äsken huomannut.


Olin toki vaakunallisesta kirjepaperista ymmärtänyt, että nämä ihmiset eivät olleet täällä pyytämässä alennuslippuja laivalle, mutta jokin huoneessa vallitsevassa tunnelmassa sai minut epäilemään, että emme käsittelisikään bonusäitini työhistoriaa. Enkä erityisemmin pitänyt sisälläni alkavasta kutinasta.


“Kuten ehkä olette uutisista kuullut, kruununprinsessa Serena on käyttäytynyt asemaansa sopimattomalla tavalla jo jonkin aikaa. Hänen jäähyväiskirjeensä julkaistiin tänään sekä virallinen ilmoitus siitä, että hän ei ole enää osa kuninkaallista perhettä, eikä näin ollen tuleva hallitsija. Kuningasta puolestaan alkaa ikä painaa, joten maamme on poikkeuksellisessa tilanteessa, jossa voimme ajautua hallintokriisiin”, Augusta sanoi ja laski hyvin hoidetun kätensä kansion päälle.


”Sehän on ikävää”, sanoin, kun en muutakaan keksinyt.


”Kyllä, erittäin. Katsokaas, yli vuosi sitten kuningas alkoi valmistella kruunun luovuttamista tyttärelleen, ja sen oli tarkoitus tapahtua ennen tämän vuoden loppua. Perheellä on ollut viimeisimpinä vuosina tavallista enemmän haasteita, joten kuningas toivoi, että antamalla tyttärelleen koko vastuun maan edustajana toimimisesta, asiat korjaantuisivat. Lisäksi valmiiksi kaavaillun sijaissynnyttäjän avulla oli tarkoitus varmistaa, että suku jatkuu kruununprinsessan jälkeläisellä. Mutta valitettavasti tulevaisuusnäkymät alkoivat rapista merkittävästi kesän aikana, ja nyt olemme hyvin vaikeassa tilanteessa.”


”Aivan, kuulostaa harmilliselta, mutta en ymmärrä, miksi kerrot minulle tämän. Ja miksi halusit tavata?”


“Olen juuri tulossa siihen. Kun kruununprinsessan teot alkoivat kokonaisuudessaan paljastua niin kansalaisille kuin hänen isälleenkin, lähti hän kaikessa hiljaisuudessa maanpakoon. Prinsessa jätti jälkeensä vain jäähyväiskirjeen ja asiakirjan, jossa virallisesti luopuu asemastaan. Niinpä kuningas Nelion käskystä asiantuntijat alkoivat etsiä muita vaihtoehtoja sukupuun parista”, Augusta sanoi ja työnsi avaamansa kansion eteeni. ”Sieltä löytyi kuninkaankin hyväksymä ratkaisu. Joten hänen majesteettinsa on tunnustanut teidät osaksi perhettä ja antanut oikeudet titteliin. Te olette Nevernan kruununprinsessa ja tuleva kuningatar.”


Tuijotin Augustaa. Hän katsoi minua pehmeästi hymyillen. Aika pysähtyi ja hiljaisuus täytti jokaisen nurkan. Hieroin kylmäksi käyneitä sormiani, korvissani humisi ja minua alkoi naurattaa. Onnistuin nielaisemaan naurunpyrskähdyksen, joka muuttui yskähdykseksi. Kun viimein sain ääneni kulkemaan, se kuulosti heikolta.


“Oletko tosissasi?”


“Tietenkin.” Augusta viittasi edessäni olevaa kansiota kohti. Katsoin sitä tarkemmin. Avatulla aukeamalla oli virallisen näköinen paperi sinetteineen ja allekirjoituksineen, mutta en pystynyt keskittymään lukemiseen. Pudistin päätäni.


“Tämä on naurettavaa. En minä kuulu mihinkään kuninkaalliseen sukuun.”


Tiesin olevani adoptoitu ja että biologisilla vanhemmillani ei ollut ollut mahdollisuuksia huolehtia vauvasta. Bonusvanhemmillani oli silloin molemmilla ollut vakituinen työsuhde hovissa, vakaa parisuhde sekä kaksivuotias lapsi, jolle olivat adoption kautta halunneet sisaruksen. He olivat ottaneet minut osaksi perhettä ja opettaneet suhtautumaan normaalisti kuninkaallisten satunnaisiin kotikäynteihin. Vaikka en aina ymmärtänyt, miksi siniveriset halusivat kuulla kuulumisiani niin innokkaasti, olin olettanut sen olevan normaalia kiinnostusta hovin työntekijöiden perhettä kohtaan. Elämämme oli mielestäni sujunut mallikkaasti, kunnes yhtenä kesänä bonusvanhempani olivat riidelleet poikkeuksellisen äänekkäästi ja isä oli ollut pidempään pois kotoa. Lopulta hän palasi, ja pian sen jälkeen äitini irtisanoutui hovista ja vajaan vuoden sisällä muutimme Nevernasta Alankomaihin. Ihmettelyyni äiti vastasi, että oli vain tullut aika muuttaa paikkaan, missä salaisuuksia kuuli vähemmän. Hän oli kertonut, että irtisanomispalkan sekä jonkin hovin erikoislisäkorvauksen turvin kustannettaisiin niin minun kuin bonussiskoni Lillin opiskelut. Kun olin kysynyt, milloin palaisimme kotimaahamme, äiti vastasi, että emme milloinkaan. Jatkokysymykseni hiljennettiin toteamalla, että oli parempi, mitä vähemmän tiesin. Minun vain piti hyväksyä aikuisten tekemät päätökset ja kulkea mukana. Niin olin tehnyt ja lopulta lakannut kyselemästä.


Augustan sanat keskeyttivät ajatukseni:


“Pahoitteluni kuninkaan ja kuningattaren – rauha hänen sielulleen – puolesta siitä, miten asiat perheenne kanssa hoidettiin. Siinä tilanteessa vanhempienne henkilöllisyys täytyi salata. Toisin kuin teille on sanottu, he eivät olleet vähävarainen pariskunta. Päinvastoin. Isänne on Kristian Bärstrand af Malmgård, Suomen vanhimman herttuasuvun arvostettu jälkeläinen. Hän oli kihloissa kruununprinsessa Serenan Cora-pikkusiskon kanssa. Liiton piti vahvistaa kuninkaallisten ja kaukaisemman pohjoisen suvun välistä suhdetta, mutta valitettavasti kihlaus purkautui ennen syntymäänne.”


Nousin ylös tuolista ja astuin sivummalle. Tuijotin suljettuja sälekaihtimia, kun minulle valkeni.


“Eli biologinen äitini on kuningas Nelion tytär.” Mieleeni heräsi lukuisia kysymyksiä, ja aiemmin alkanut tykytys silmien takana voimistui, kun sovitin uusia palasia oikeisiin koloihinsa.


“Niin, äitinne on kuningas Nelion tytär. Vanhempi tytär.”


Käännyin katsomaan Augustaa. Odotin. Kukaan huoneessa ei sanonut mitään. Kenenkään kasvoilla ei kareillut hymy tai pidätelty nauru. Kyseessä ei siis nähtävästi ollutkaan harvinaisen huono käytännön pila. En ollutkaan tavallisten, tuntemattomien perustyöntekijöiden tytär vaan nimekkäiden siniveristen, joiden suhdekuvioita maustoi saippuaoopperadraama. Halusin kovasti tarttua puhelimeen ja soittaa bonusäidilleni saman tien. Kuinka paljon hän tiesi hovin tapahtumista ja oikeasta isästäni, ja miten hän oli voinut salata minulta kaiken?


Käänsin selkäni uudestaan huoneelle, laskin kädet kapealle ikkunalaudalle, tuijotin ikkunalasista heijastuvaa epäselvää kuvajaistani ja tunsin suuttumuksen kasvavan sisälläni, kun ynnäsin kaikkia mahdollisia valheita yhteen. Olin jo menossa hakemaan laukkuani ja tarttumaan puhelimeen, kun järkevämpi minäni sai minut pysähtymään ja katsomaan asiaa tarkemmin bonusvanhempieni kantilta. Vaikeneminen oli ehkä sittenkin ollut parempi vaihtoehto. Ja kenties ainoa. Jos bonusäitini olisi aloittanut vastaamaan kysymyksiini, en olisi jättänyt häntä rauhaan. Jos bonussiskoni Lilli olisi ollut kuulolla, hovin salaisuudet olisivat muuttuneet julkisiksi. Hän oli ollut mukana muutaman kerran kuninkaallisten kotikäyntien aikaan ja leveili asialla koulussa, joten äidin päätöksellä häntä ei enää otettu mukaan tapaamisiin. Jos olisimme kaikki tienneet totuuden vanhemmistani, olisi se todennäköisesti lipsahtanut jonkun huulilta vähintään jonkin riidan yhteydessä ja pystyin kyllä näkemään itseni avautumassa jollekin kaverilleni siitä, miten inhosin perheemme salaisuuksia. Teiniaikojen ystävät olisivat taatusti kertoneet asian eteenpäin viimeistään nyt, kun kruunu oli ajautumassa tuuliajolle.


Palasin pöydän viereen ja katsoin uudestaan levällään makaavaa kansiota, jonka avoimella aukeamalla näkyi syntymätodistukseni ja kuva minusta kurttunaamaisena vauvana. Saatoin kuvitella sen kaaoksen, joka hovissa oli syntymäni aikaan vallinnut, ja mitä kaikkea kuningasperhe oli tehnyt salatakseen olemassaoloni. Arvatenkin bonusvanhempani olivat joutuneet kirjoittamaan salassapitositoumukset, jotka velvoittivat heitä vaikenemaan kaikesta hoviin liittyvästä. Jos he olisivat jotain vuotaneet, tappio olisi ollut selvä. Eihän kukaan voinut voittaa, jos vastaan asettui kuningashuoneen kokoinen instituutio. Kenties syntymätodistuksen ja muiden minuun liittyvien asiakirjojen säilyttämiselle oli jokin syy, vaikka kaikkien todisteiden tuhoaminen olisi mielestäni ollut loogisinta. Ehkä kuningaskaan ei voinut tehdä ihan mitä tahansa, tai kenties kruununprinsessa Serena oli vaikuttanut asiaan. Kaikenlaisia teorioita olin vuosien saatossa rakentanut siitä, miksi keskustelut vanhempieni henkilöllisyydestä tyssähtivät hiljaisuuteen sen saman ”vaikeaan elämäntilanteeseen ajautunut pariskunta” -vastauksen jälkeen. Mielikuvitukseni ei ollut riittänyt prinsessasiskosten jakamaan rakastajaan. Minä olin ainut todiste häpeällisestä kuviosta, joten tietenkin kuningas halusi peitellä tapahtumia kaikin keinoin. Ilmeisesti lahjomalla ja pakottamalla pysymään kaukana perheestään.


Nyt sama ihminen halusi apuani.


“Vaikka erehtymisen vaaraa ei ole, teemme silti DNA-testin. Viimeisimpien tapahtumien jälkeen kuningas haluaa minimoida yllätykset”, Augusta sanoi, kun oli antanut minulle mielestään riittävästi aikaa sisäistää totuuden perheestäni.


Vanne kiristyi pääni ympärillä ja yritin hieroa sitä ohimoiden kautta pois. Pöydälle ilmestyi vesilasi, ja tyhjensin sen. Vaikka kuinka väitettiin veden auttavan kaikkeen, se oli puppua. Se ei onnistunut huuhtomaan tätä painajaista pois. Olin osannut odottaa huonoja uutisia, mutta tämä lähenteli katastrofia.


“En voi, enkä halua olla ainut vaihtoehto. Kai suvusta löytyy muitakin lapsia?”


Augusta veti kansion eteensä, käänsi seuraavalle sivulle ja otti muovitaskusta esille sukupuun. Menin hänen viereensä ja kumarruin lähemmäs, kun hän vei sormeaan pitkin mustavalkokopion nimiä ja viivoja.


“Te olette kruunun ensisijainen perijä ikänne ja äitinne vuoksi. Cora-siskolla on lapsia aatelittoman miehen kanssa, mutta he ovat teitä nuorempia, eivätkä ole kiinnostuneita hovielämästä.”


”Eli heidän halukkuuttaan kysyttiin, mutta minun ei?”


”Perimysjärjestyksen sääntöjen mukaan te olette ensisijainen perijä, ja kuningas on tehnyt päätöksensä.”


Ennen kuin ehdin reagoida, Augusta siirsi sormensa seuraavaan kohtaan ja selitti, että kuningas Nelion kahdella sisaruksella oli lapsia ja lastenlapsiakin, mutta heitä ei voitu ottaa huomioon. Käytyään oleellisimmat nimet läpi Augusta vaikeni ja siirsi katseensa paperista minuun. Ilmeisesti en saisi kuulla perusteluita kuninkaan päätökselle tai sille, miksi minut nähtiin muita sukuhaaroja parempana vaihtoehtona. Ilmeisesti kattavat ja selkeät vastaukset kysymyksiin olivat ylipäätään kortilla.


“En siis voi kieltäytyä?” Olisin yhtä hyvin voinut jättää kysymyksen kysymättä, sillä tuskin kiireinen kuningas lähettäisi väkeään Euroopan toiselle laidalle, jos vaihtoehtoja löytyisi omasta tai naapurimaista. Halusin silti varmistua. Jospa kuitenkin...


Augusta loihti kasvoilleen ystävällisen hymyn.


“Kuningas pyysi muistuttamaan, että voitte valita, miten astutte julkisuuteen.


Vapaaehtoisesti tai hänen majesteettinsa ehdoilla.”


Niinpä niin. Vapaaehtoinenkin tarkoitti kuninkaan ehtoja, mutta saisin sentään tilaisuuden kertoa asiasta ystävilleni ennen kuin uutinen leviäisi lehtiin. Ja ehtisin myös keskustella bonusäitini kanssa.


“Sanoiko hänen majesteettinsa, saanko jotain siitä hyvästä, että jätän vanhan elämäni ja suostun hänen – krhm – pyyntöönsä”, sanoin pikaisesti sanani korjaten. Epätoivoisessa tilanteessa täytyi vastapuolenkin tarjota vastapalveluksia. Jos he eivät halunneet panna päätäni pussiin ja raahata kädet selän taakse sidottuna paikalle. Se tuskin sopisi rauhanomaisen maan maineeseen.


Augusta sulki kansion ja ojensi sen avustajanaiselle.


“Saatte tietenkin muuttaa Aureon palatsiin, koska olette tuleva hallitsija. Lisäksi teidän mahdolliset lainanne maksetaan kuninkaan osaketuloista ja järjestämme muuttonne Suomesta Nevernaan. Hänen majesteettinsa pyysi ajattelemaan kansalaisia ja sitä, miten pelastaisitte maan ajautumasta hallintokriisiin.”


Tietenkin he halusivat vedota vastuullisuuteen ja myötätuntooni. Mieluummin kuin kutsuivat toimintaansa kiristämiseksi. Kuninkaalle ei tosiaan sanottu ei.


Juristi Vasconcelos köpötteli esille huoneen sivusta ja pyysi minua allekirjoittamaan salassapitositoumuksen samalla, kun avustajanainen otti yhteyttä Serenan henkilökohtaiseen tiimiin kuuluneeseen lääkäriin, joka oli lähtenyt mukaan kaiken varalta.


“Kun DNA-tulokset tulevat, matkustamme Nevernaan, tapaatte kuninkaan ja tutustutte hovin toimintoihin”, Augusta sanoi, kun laskin kynän paperissa olevalle viivalle ja aloin käteni vastusteluista huolimatta kirjoittaa nimeäni siihen. Vatsaani kipristeli ja jalkani olisivat halunneet juosta maan läpi kotiin turvaan. Sain kaksitoistavuotiaan söherrystä muistuttavan allekirjoituksen paperille, vedin henkeä ja katsoin Augustaa.


“En voi noin vain lähteä. Minun täytyy irtisanoutua töistä, hyvästellä läheiset ja ties mitä muuta, mitä en osaa edes vielä ajatella.”


”Ilman muuta. Kertokaa vain, mitä tarvitsette, niin autamme teitä kaikessa”, Augusta sanoi, kun eteeni ojennettiin uudet allekirjoitettavat asiakirjat. Siirsin kynän seuraavaksi paperille, jolla annoin luvan taustojeni laajamittaiselle tutkimiselle ja siitä taas seuraavalle dokumentille, kun tieto muutoksesta alkoi tavoittaa ymmärrystäni kohta kerrallaan. Joutuisin todella pakkaamaan vanhan elämäni enkä vain fantasioimaan, millaista olisi myydä koko omaisuus ja muuttaa maailman toiselle laidalle. Kaikki tuttu meni pirstaleiksi enkä tiennyt, miten palasista koottaisiin uusi elämä.


Raapustin viimeisen puumerkkini ja laskin kynän kädestäni. Minusta tuntui kuin olisin juossut vähintään maratonin. Juristi kokosi asiakirjat kansioonsa ja astui sivummalle. Avustajanainen laski puhelimen Augustan viereen.


“Tässä on valmiiksi ohjelmoitu ja salattu puhelin, jota käytätte tästä eteenpäin. Jos lehdistö onnistuu pääsemään jäljillenne ennen aikojaan, emme aio ottaa sitä riskiä, että he saavat selvitettyä myös puhelutietonne”, Augusta sanoi ojentaessaan uutuuttaan kiiltelevän laitteen minulle. Otin sen vastaan, ja hän jatkoi kertomalla, kuinka Nevernan myydyimmän viihdelehden toimittaja oli nostanut kiihkeästi esille kysymyksiä tulevasta perijästä, kun tiedot kruununprinsessa Serenan rahanpesukuvioista olivat alkaneet levitä. Lehdet olivat spekuloineet elossa olevien sukulaisten nimiä ja tarjonneet palkkion vinkeistä, jotka johtaisivat oikeille jäljille. Mitä nopeammin hovi voisi julkaista virallisen tiedotteensa, sitä todennäköisempää oli välttää juorulehtien skandaalinkäryiset otsikot. Siiheksi profiili täytyi pitää matalana, ja se sopi minulle erittäin hyvin.


”Yksi asia vielä. Hänen majesteettinsa käskystä saatte seuraanne neljä turvamiestä”, Augusta sanoi, kun työnsin puhelimen käsilaukkuuni. Kohotin katseeni häneen.


”Sehän se vasta huomiota herättääkin.”


“Huoli pois. He pukeutuvat siviiliasuihin ja osaavat pitää sopivan välimatkan epäilyksiä herättämättä. Emme voi riskeerata sitä, että jotain tapahtuu ainoalle perijälle.”


En uskonut ainoaan perijään, sillä aina jostain löytyi joku serkun kaiman papukaija, joka kaivettaisiin esille, jotta perhe voisi pysyä kiinni parinsadan vuoden vallassaan. Minulla ei ollut tarjota papukaijaa tai serkkuakaan, joten toistaiseksi täytyi hyväksyä tilanne ja toivoa DNA-testien olevan puolellani. En uskonut siihenkään, että turvamiehet kulkisivat kannoillani puhtaasti turva-asiat mielessä. Melko varmasti he vahtisivat myös sitä, että en karkaisi tai tekisi muita huonoja valintoja.


“Miten selitän turvamiehet ystävilleni?”


“Ette saa kertoa totuutta, sillä emme voi luottaa siihen, että lähipiirinne pystyy pitämään henkilöllisyytenne salassa. Ehdotan, että ette toistaiseksi sano mitään.” Odottamatta vastaustani Augusta viittoi avustajanaisen lähemmäs. Tabletti kädessään nainen kysyi, missä hyttini oli, jotta saattoi varata turvamiehille huoneen samalta kannelta.


“Olen henkilökunnan tiloissa, kaukana asiakkaista”, vastasin.


Avustaja tuijotti minua suutaan suipistaen, joten kerroin, mitkä asiakashytit olivat lähimpänä henkilökunnan käytävää. Hän kääntyi laitteensa puoleen ja varmisti, että heidän tiedossaan oleva aikataulu laivan reitistä piti paikkaansa. Vahvistin tiedon oikeaksi, mutta ilmoitin samalla, että Baltic Sea Star ei ottanut uusia matkustajia mukaan kesken matkan. Avustajanainen vilkaisi Augustaa, joka katsoi minua hymyillen.


”Meillä on hovin edustajina tiettyjä etuja ja yhteyksiä eri tahoihin, jotta pystymme järjestämään mahdottomiltakin vaikuttavia asioita melko vaivattomasti. Laivaan nousu niin sanotusti väärästä satamasta on helpoimpien joukossa, kun mukana ei kulje kuninkaallisia.”


”Aivan, totta kai.” Olisihan minun pitänyt arvata asian tila jo siitä, että satamavartijat olivat saattaneet pukumiehet luokseni noin vain. Seurasin avustajanaisen naputtelua, kun hän ilmoitti järjestävänsä yksityiskoneen Vaasan lentokentälle. Torppasin ehdotuksen, koska ylihuominen tuli liian nopeasti suhteessa velvollisuuksiin, joita työpaikalta lähteminen edellytti. Toki olisin voinut lähteä ovet paukkuen ja lakia noudattamatta, mutta halusin mieluummin hoitaa kaiken oikein siltä varalta, että joutuisinkin palaamaan laivalle takaisin.


”Voin jäädä pois Turussa ja tulla sieltä bussilla Helsinkiin, koska haluan käydä kotona ennen lähtöä.”


”Kenties voimme tässä tapauksessa joustaa hieman aikataulusta. Emme kuitenkaan voi antaa teidän matkustaa julkisilla kulkuvälineillä, joten vuokraamme auton, jolla turvamiehet ajavat teidät Turusta Helsinkiin”, Augusta sanoi ja siirsi huomionsa avustajaan. ”Varaa seurueellemme Vaasasta hotelli. Tapaamme neiti Rantamalmin siellä DNA-tulosten tultua. Vaasasta lennämme pikimmiten Helsinkiin, jonne tarvitsemme myös majoituksen koko seurueelle. Pari yötä riittänee.”


”Hetkinen. Minä ajattelin kyllä yöpyä kotonani”, sanoin suunnittelun väliin.


Augusta pudisti päätään lähes huomaamattomasti.


”Meidän lienee syytä keksiä turvallisempi vaihtoehto.”


”Rappuni alaovi on lukossa ja pihapiiri on melko rauhallinen, joten en näe mitään syytä, miksi se olisi yhtäkkiä muuttunut normaalia turvattomammaksi paikaksi.”


Augusta pysyi pitkään vaiti, kun avustajanainen teki pikahakua siitä, mitä Viikistä sanottiin asuinalueena. Nainen luki ääneen otteita netin tarjoamista konekäännöksistä ja sai Augustan nyökkäämään.


”Hyvä on. Järjestäkäämme niin, että turvamiehet päivystävät autossa rappunne tuntumassa. Ilmoitatte heille ja minulle jokaisesta menosta talon ulkopuolelle. Samoin kuin vieraista, jotka tulevat luoksenne.”


Vedin syvään henkeä ja annoin suostumukseni Augustan ehdotukselle. Allekirjoitukseni oli hädin tuskin ehtinyt kuivua, kun minut jo asetettiin täysin valvonnan alaiseksi. Hieroin toistamiseen ohimoitani, kun mietin, millä verukkeella selittäisin turvamiehien läsnäolon Jannalle ja Teresalle. Tai sen, että yhteinen lomanvietto peruuntuisi osaltani ja kun he palaisivat Helsinkiin, olisi kotiosoitteenikin muuttunut. Vaan mistä ihmeestä aloittaisin, kun en osannut selittää asioita edes itselleni. En saanut neljän kuukauden harkintaaikaa vaan DNA-tulosten tultua vaihtaisin tammikuusta asti odottamani lomamatkan kodin siivoamiseen ja tavaroiden pakkaamiseen.


Makuuni hieman turhan makealla äänellä jutustellut naislääkäri kävi ottamassa näytteeni, jonka jälkeen Augusta kertasi, mitä sain ja mitä en saanut tehdä seuraavien päivien aikana. Vahvistin ymmärtäväni ja noudattavani ohjeita, hyvästelin hänet ja palasin hotellin ala-aulaan neljän tummapukuisen miehen saattueessa. Toivoin, että he tosiaan tajuaisivat vaihtaa vaatteita, kun pyörisivät laivalla perässäni, sillä kookkaista pukumiehistä koostuva nelikko herättäisi välittömästi huomiota ja kiinnostusta.


Ystäväni istuivat aulan sohvilla, kun saavuimme heidän luokseen. Sen sijaan, että olisin antanut heille vastauksia ilmiselviin, lausumattomiin kysymyksiin, ehdotin, että kaksikko jatkaisi suunnitellusti kiertämään Oulua.


Teresa astui lähemmäs ja kumartui korvani viereen.


“Oletko kunnossa?”


“Kaikki ok.”


“Olisiko kuitenkin parempi mennä yhdessä takaisin laivalle?”


“En halua estää teitä näkemästä kaupunkia.”


“Hei, onhan meillä tässä eksoottiset Vaasa ja Turku ennen Tukholmaa.”


”Voisitteko kertoa minullekin, mistä on kyse”, Janna sanoi Teresan selän takaa.


Katsoin Teresaa mietteliäänä. Hän näytti päättäväiseltä ja tiesin vanhastaan, että tuon ilmeen kanssa oli mahdoton saada hänen päätään kääntymään. Niinpä hyväksyin hänen ehdotuksensa.









NELJÄ


Saavuimme takaisin laivaan, ja hissien luona kehotin ystäviäni menemään edeltä Teresan hyttiin. Ilmoitin epämääräisesti hoitavani yhden asian ja että seuraisin pian perästä. Teresa katsoi minua kulmiaan kurtistaen ennen kuin meni Jannan kanssa hissiin. Eikä hetkeäkään liian myöhään, sillä samalla turvamiesnelikko saapui luokseni. He olivat suostuneet tulemaan eri autolla taksimme perässä ja vielä pitämään välimatkaa terminaalissa, jotta sain järjestettyä ystäväni alta pois. Miehet olivat kuitenkin ykskantaan ilmoittaneet, että vastaavat järjestelyt eivät enää jatkossa tulisi onnistumaan. Heidän mukaansa näköyhteyden tulisi aina säilyä, kun liikuin julkisilla paikoilla. Tulevaisuus näytti jälleen kerran astetta monimutkaisemmalta. Ainoa toivoni oli, että heillä oli sittenkin väärä Olivia Rantamalmi.


Yksi turvamiehistä erottautui joukostamme ja kävi viemässä oman sekä kollegoidensa pienet matkalaukut avustajanaisen ostamiin hytteihin. Normaalisti laukut olisi kuljetettu laivahenkilökunnan toimesta oikeisiin osoitteisiin, mutta nähtävästi tässäkin kohtaa hovin kohdalla käytännöt joustivat. Tai sitten laukuissa oli jotain huippusalaista, eivätkä miehet halunneet antaa niitä muiden käsittelyyn.


Laukunviejän palattua ahtauduimme hissiin. Digitaalisten numeroiden vaihtumista seuratessani tajusin, että olin viimeksi teininä joutunut tekemään selkoa menemisistäni. Bonusvanhempani olivat pitäneet kotiintuloajat neuvoteltavissa, jos en örveltänyt humalassa tai antanut kouluarvosanojeni pudota merkittävästi. Olin huolehtinut siitä, etten juonut kuin yhden tai puolitoista siideriä hyvissä ajoin ennen kotiinpaluuta. Koulussa arvosanat vaihtelivat kiinnostukseni mukaan pysyen kuitenkin seiskan yläpuolella, joten olin saanut pitää vapauteni. Siskoni Lilli oli joitakin kertoja löytänyt pulloja kirjahyllyni alalaatikosta, mutta säilytti aina salaisuuteni, koska vastapalveluksena olin tarjonnut alibeja hänen menoilleen.


Koputin Teresan oveen, kun turvamiehet asettautuivat käytävän levennyksessä olevalle sohvaryhmälle. Olin kauniita puheita apuna käyttäen saanut Teresalle järjestettyä tarjouskoodin, jolla sai parvekkeellisen hytin sisähytin hinnalla. Olisin itsekin viettänyt aikaa mieluummin ylellisessä, luonnonvaloa tulvivassa ja tilavassa huoneessa kuin siinä tonnikalapurkissa, joka myös henkilökunnan tilana tunnettiin. Parvekehyttien huoneet oli sisustettu saman modernin kaavan mukaan ja sisustusta hallitsi kermanvalkoisen ja tummanruskean välinen kontrasti.


“Mitä kummaa Oulun hotellissa tapahtui”, Teresa kysyi, kun laskin käsilaukkuni nojatuolin viereen. Nostin katseeni häneen ja mietin, mitä voisin vastata. Jos lähtisin Nevernaan suoraan Helsingistä, kuten Augusta suunnitteli, muita mahdollisuuksia puhua ystävieni kanssa tuskin tulisi. Enkä taatusti ilmoittaisi asiaani puhelimitse.


”Ensin teidän pitää luvata, että se, mitä tulen kertomaan, pysyy visusti tämän hytin seinien sisäpuolella”, sanoin ja katsoin molempia mahdollisimman tuimasti.


Teresaa nauratti.


”Kultainen sääntöhän on, että mitä tapahtuu risteilyaluksella, jää risteilyalukselle.”


”Janna?”


”Joo, sama”, Janna sanoi olkiaan kohauttaen.


Kerroin karsitun version vanhemmasta neuvonantaja Augusta Acostasta, kruununprinsessaäidistäni, suomalaisesta Auervaarasta ja kuningas Neliosta. Tarinan päätyttyä ystävieni silmät räpsyivät muutaman ylimääräisen kerran.


“Nevernan prinsessa? Älä viitsi”, Janna sanoi, siirtyi oleskelutilan reunalla olevan vaalean ruokailutason taakse ja kurotti pöydällä makaavan puhelimen käteensä.


“Valitettavasti.”


“Valitettavasti?” Teresa toisti istuessaan nojatuolin käsinojalle.


“Niin. Suvun salaisuudet, taktikoinnit ja valtataistelut eivät vakuuta siitä, että kannattaa olla kuninkaallinen. Julkisuudesta puhumattakaan.”


“Oletko käynyt Nevernassa sen jälkeen, kun lähditte?”


“En. Jossain vaiheessa suunnittelimme Lillin kanssa yhteistä matkaa lapsuusajan maisemiin, mutta bonusvanhempani eivät lämmenneet ajatukselle. Muistaakseni he eivät tarjonneet kummempia perusteluja mielipiteelleen, kehottivat vain harkitsemaan viidesti. Kai ajattelin heidän olevan huolissaan siitä, että tuhlaisimme aikaa matkan suunnitteluun ja ajautuisimme sanaharkkaan jo ennen lentokenttää.”


”En oikein ymmärrä, miten hovin rivityöntekijät joutuivat mukaan kuningasperheen henkilökohtaisiin sotkuihin”, Teresa sanoi otsa rypyssä.


Naurahdin kuivasti ja keskeytin ympäri lattiaa ravaamisen.


“Augusta Acosta oli hyvin vaitonainen kysyessäni samaa, mutta suostui paljastamaan pääpiirteitä nykyisen tilanteen vuoksi. Bonusäitini työskenteli siis alunperin kruununprinsessa Serenan kamarineitona, josta hänet siirrettiin lastenhoitajakseni. Henkilökuntalistassa hänen nimikkeensä pysyi kamarineitona, koska hovi ei voinut virallisesti palkata valtuutettua hoitajaa. Sehän olisi herättänyt kysymyksiä lapsettomassa perheessä. Vastuun mukana paranivat työsuhde-edutkin, johon kuului muun muassa tilavampi asunto pääsaaren paremmalta alueelta, rahallinen tuki ja minulle paikka hyvästä koulusta.”


”Kuulostaa siltä, että sinut on haluttu pitää sekä riittävän lähellä että kaukana palatsista. Kenties yllätysten minimoimiseksi.”


”Aivan varmasti. Siellä taatusti laadittiin vähintään kymmenen mahdollista strategiaa siltä varalta, jos palasia totuudesta olisi päässyt palatsin ulkopuolelle. Ehkä pitäisi antaa tähtitarroja hovin väelle siitä hyvästä, että ovat onnistuneet pitämään kaiken tämän piilossa lähes 30 vuotta.”


Teresa nyökytteli, vilkaisi puhelimeensa keskittynyttä Jannaa ja käänsi huomionsa takaisin minuun.


”Entä biologinen isäsi, mitä hänestä tiedät?”


Kohautin olkiani ja seurasin meren yllä liitäviä lokkeja ennen kuin vastasin.


”Hän on jotain muinaista ja merkittävää suomalaista herttuasukua. Kristian Malmstrand af Bärgård se taisi olla.”


Janna nosti katseensa meihin.


”Olisiko nimi kuitenkin Bärstrand af Malmgård? Ainakin hakukone ehdottaa sitä, koska mainitsemallasi nimellä ei löydy tuloksia.”


”Saattaa olla. En huomannut kirjoittaa sitä ylös mihinkään.”


Janna näytti hetken epäuskoiselta. Hän palasi puhelimensa pariin ja piti minua ja Teresaa jännityksessä.


Saatuaan luku-urakkansa valmiiksi Janna katsoi minua pitkään.


”Jos, siis todellakin jos, oikea isäsi on Kristian Bärstrand af Malmgård, niin huhhuh!”


”Mitä huhhuhia siinä on?”


”Ei nimi minullekaan aluksi sanonut mitään, mutta kuva ja hänestä kirjoitettu infoartikkeli palautti mieleeni, että mieshän on ollut nuoruusvuosinaan Euroopan kuninkaallisten piirien vakiokalustoa. Suku on alkujaan saanut maineensa arkkitehtuurisista saavutuksistaan, ja sen avulla Bärstrand af Malmgårdit ovat päässeet mukaan siniveristen piireihin laajemmin kuin kenties yksikään toinen suomalainen suku. He vastasivat esimerkiksi Nevernan pääkaupungin musiikkitalon suunnittelusta, jonka avajaisissa nähtiin kuninkaallisiakin. Suhdepuolella on ollut varsin vilkasta myös. Yksi suvun mies oli Ruotsin edesmenneen kuninkaan golf-kaveri, toinen Tanskan kruununprinsessan paras ystävä ja Alankomaissa oli pientä skandaalinpoikasta, kun eräs suvun mies liehitteli melkein kaikkia kuningasperheen naimaikäisiä naisia.”


”Kuulostaa ehtiväiseltä porukalta”, sanoin vilkaisten Teresaa, joka näytti huvittuneelta.


Janna nyökkäsi ja näpläsi puhelintaan innokkaammin.


”Kuunnelkaas tätä”, hän aloitti ja pikaisella katseen nostolla varmisti, että oli saanut huomiomme. ”Hovin hohteessa -verkkojulkaisu on tehnyt oikein kattavan artikkelisarjan isäsi suvun yhteyksistä muihin siniverisiin. Samoin Nevernan hovin maineeseen tulleet tahrat on eritelty yksityiskohtaisesti, jos haluat tutustua tarkemmin.”


”Oletan, että kerrot pääkohdat joka tapauksessa.”


”En ymmärrä, miten et ole ollut lainkaan kiinnostunut kotimaasi... siis valtakuntasi tapahtumista.”


”Se muuttui valtakunnakseni vasta tänään, jos näkymättömään toivekaivoon heittämäni kolikko ei muuta tätä kaikkea uneksi. Ja vaikka seuraan maan tapahtumia siinä missä muidenkin, en viitsi kuormittaa muistiani kuninkaallisten menemisillä ja tulemisilla.”


”Kiinnostavaa tämä on silti, koska muuten hyvämaineisen maan suurimmat skandaalit ovat juuri hallitsijasuvun aiheuttamia. Etenkin kruununprinsessan holtitonta käyttäytymistä ja rahankäyttöä on kritisoitu vuosikaudet, mutta on kruununjalokivissä muitakin säröjä.”


“Ooh! Mitä ihmettä siellä on tapahtunut”, Teresa kysyi.


Purin huultani, että en nauranut hänen liioiteltua kiinnostusta imitoivalle äänensävylleen, mutta Jannaa ei huvittanut.


“Hmph. Ensimmäinen isompi tahra tuli, kun Serena erosi ensimmäisestä pitkäaikaisesta kihlatustaan 28 vuotta sitten, koska pari ’ajautui erilleen’. Nevernan historiassa poikkeuksellista ja tietyissä piireissä jopa paheksuttavaa. Ihme oikeastaan, että kuningas antoi eron tapahtua, sillä vävyehdokas oli oikea unelma: sukua sekä Espanjan että Englannin kuninkaallisille. Vaikka kummakos tuo, koska melkein kaikilla Euroopan kuninkaallisillahan on Englantiin jotain yhteyksiä.”


“Erosivat syntymävuonnani? Jopas sentään.”


“Sen jälkeen Serenalla oli vaikeuksia löytää valtakunnalle kuningasehdokasta, eivätkä huhutut keskenmenotkaan tilannetta parantaneet, joten hän alkoi tuhlailla. Aluksi se ei herättänyt huomiota, mutta vuosien kuluessa siitä muodostui jatkuva pahennuksen aihe kansan keskuudessa, koska heidän rakas ja kaunis prinsessansa alkoi näyttää ei niin mukavalta ihmiseltä ja vähemmän edustavalta huonojen elämäntapojensa takia.” Janna katsoi meitä varmistaen, että olimme sisäistäneet kuulemamme ja palasi artikkelin pariin, kun nyökkäsimme. ”Herttuaisästäsi – hän saa muuten edelleen käyttää kyseistä arvonimeä – povattiin aikanaan ensimmäistä suomalaista, joka voisi päästä prinsessan kanssa naimisiin. Hänen ja prinsessa Coran eron jälkeen Kristian heilasteli joitakin vuosia Luxemburgin suurherttuan tytärtä, mutta osti yllättäen asunnon New Yorkista ja jätti jälkeensä jälleen yhden särkyneen sydämen. Artikkeli listaa myös Kristianin lapset, joita on viisi neljän eri naisen kanssa. Kahden nuorimman ikäero on pari kuukautta.” Janna nosti katseensa ja kohotti kulmiaan lähes hiusrajaan kiinni.


Pudistin päätäni.


”Sellaista. Jos Kristianin käytös on ollut samansuuntaista Nevernassa, saatan hieman paremmin ymmärtää kuningasperheen tekemät ratkaisut.” Onneksi bonusisäni oli toista maata: tavallinen ja rehellinen peruskansalainen, joka ei koskaan ollut joutunut lehtien sivuille saati käynyt yrittämässä siittää puolta Eurooppaa.


Teresa ei edes yrittänyt peittää virnettään.


”Sinulla onkin nyt iso suku sekä äitisi että isäsi kautta.”


”Mitä suurempi suku, sitä enemmän ongelmia.”


Makasin ikkunattoman hyttini pedillä ja tuijotin kattoa. Ystäväni olivat suhtautuneet asiaan odottamaani paremmin. Tai ainakaan he eivät suorilta käskeneet minua painumaan hiiteen tai kysyneet, paljonko omaisuuteni arvo tulisi olemaan. Janna sen selvittäisi, jollei jo tiennyt. Toivoin, että välimme eivät muuttuisi ja voisimme jatkossakin ruotia asioita laidasta laitaan. Hovi voisi pakottaa minut myymään asuntoni ja esiintymään heidän mannekiininaan, mutta en aikonut luopua ystävistäni, jotka pitivät minut järjissäni. Hovin työntekijöiltä, kuninkaalta tai muilta uusilta sukulaisilta vastaavaa tukea tuskin kannatti odottaa ainakaan lähiaikoina. Ajatukseni siirtyivät biologisiin vanhempiini. En ollut aiemmin tiennyt heidän nimiään, koska bonusvanhempieni mukaan kyseessä oli ollut suljettu adoptio. Selityksen myötä hyväksyin myös sen, että en koskaan saisi tietää muitakaan yksityiskohtia. Toisinaan olin silti rakentanut mielessäni kohtauksia, joissa vanhempani joko ottivat minut avosylin vastaan tai käänsivät kylmästi selkänsä. Olin katsonut tv:stä kadonneiden etsintäohjelmia ja kadehtinut lämpimiä kohtaamisia, vaikka bonusvanhemmissani ei isoja vikoja ollutkaan. He olivat aina olleet reiluja, ystävällisiä ja auttaneet minua ongelmissani siinä missä Lilliäkin. Nyt tosin tiesin tarinan toisenkin puolen. He eivät olleet noudattaneet sitä rehellisyyttä, jota meiltä lapsilta odottivat. Mutta eipä kukaan tämän kuvion vanhemmista voinut kutsua itseään rehellisyyden perikuvaksi. Maanpaossa olevaa äitiäni en tulisi tapaamaan koskaan, herttuaisäni kohdalla tilanne oli mutkikkaampi. Nykyisten tietojen valossa en välttämättä edes halunnut tavata häntä. Suljin silmäni ja päätin etsiä vastauksia kysymyksiini myöhemmin.


Uni ei tullut, joten nousin istumaan sängyn laidalle. Napsautin yövalon päälle ja katselin ympärilleni. Monet asiakkaat kuvittelivat, että henkilökunta asui samanlaisissa valoisissa hyteissä kuin mitä Baltic Sea Starin sivuilla mainostettiin ja että asuminen Itämeren suurimmalla risteilyaluksella oli yhtä juhlaa. Vaikka lakisääteisistä vapaapäivistä ja tauoista pidettiin suhteellisen hyvin huolta, matkustajat hämmästyisivät huomatessaan, että luksuslaivan arjessakin oli ongelmansa. Välillä – nykyisin useammin – kaipasin jotain enemmän. Kaipasin sänkyä, jossa voisin nukkua meritähtenä tai riittävästi lattiatilaa tehdä aurinkotervehdys törmäämättä tuoliin tai kaappiin. Toivoin näkeväni muutakin kuin valkoisia petivaatteita ja halusin edes yhden elävän kasvin huonettani piristämään.


Nousin seisomaan ja venyttelin käsivarsiani, kun katseeni osui pöydällä lepäävään, hovilta saamaani puhelimeen. Olin toivonut saavani aikaan jotain ennen kuin täytän kolmekymmentä. Jonkin reitin kauemmas värittömiltä tuntuvista aamuista. Olin ajatellut vuoden sapattivapaata, kesämökin ostamista tai Euroopan läpiajoa. En todellakaan toivonut kokonaista valtakuntaa. Missä kohtaa tilauksessani oli tapahtunut virhe?

